ອິນໂດເນເຊຍ-ສິງກະໂປ ສະຫລອງ ການພົວພັນການທູດຄົບຮອບ 50 ປີ
ປະທານາທິບໍດີອິນໂດເນເຊຍຢ້ຽມຢາມສິງກະໂປຢ່າງເປັນທາງການ ເນື່ອງໃນໂອກາດສະຖາປະນາການພົວພັນທາງການທູດຄົບຮອບ 50 ປີ.
ສຳນັກຂ່າວຕ່າງປະເທດລາຍງານຈາກປະເທດສິງກະໂປ ໃນວັນທີ 7 ກັນຍານີ້ວ່າ: ນາຍົກລັດຖະມົນຕີ ລີ ຊຽນລຸງ ຕ້ອນຮັບປະທານາທິບໍດີ ໂຈໂກ ວິໂດໂດ ຢູ່ທຳນຽບອິສຕານາ ໂດຍຜູ້ນຳອິນໂດເນເຊຍຢ້ຽມຢາມສິງກະໂປເປັນເວລາ 2 ວັນ ເລີ່ມແຕ່ວັນທີ 6 ກັນຍາ ເນື່ອງໃນໂອກາດຄົບຮອບ 50 ປີ ການສະຖາປະນາການພົວພັນທາງການທູດລະຫວ່າງທັງສອງປະເທດ ໂດຍນອກຈາກການເຈລະຈາຮ່ວມກັນເພື່ອຍົກລະດັບການພົວພັນໃນຫຼາຍມິຕິແລ້ວ, ຜູ້ນຳສິງກະໂປ ແລະ ອິນໂດເນເຊຍຮ່ວມເປັນສັກຂີພິຍານໃນພິທີເປີດສະແຕັມໄປສະນີທີ່ລະນຶກ ແລະ ໜັງສືທີ່ລະນຶກໃນຊື່ “RISING50” ສຳລັບວາລະພິເສດນີ້ນຳອີກ ໂດຍ “RI” ມາຈາກ “Republic of Indonesia” ແລະ “SING” ມາຈາກ “Singapore”.
ທັງນີ້, ສິງກະໂປ ແລະ ອິນໂດເນເຊຍ ສະຖາປະນາການພົວພັນທາງການທູດຢ່າງເປັນທາງການໃນວັນທີ 7 ກັນຍາ 1967 ແລະ ມີການພົວພັນອັນດີຕໍ່ກັນໃນທຸກດ້ານ. ປັດຈຸບັນມູນຄ່າການຄ້າຈາກອິນໂດເນເຊຍມີສະຖິຕິສູງສຸດເປັນອັນດັບ 3 ໃນບັນດາປະເທດຄູ່ຄ້າຂອງສິງກະໂປ ແລະ ມີການຈັດຕັ້ງສະພາທຸລະກິດ ອິນໂດເນເຊຍ-ສິງກະໂປ ໃນປີຜ່ານມາ.